作者:高適
標題:觀李九少府翥樹宓子賤神祠碑
內容:吾友吏茲邑，亦嘗懷宓公。安知夢寐間，忽與精靈通。一見興永歎，再來激深衷。賓從何逶迤，二十四老翁。於焉建層碑，突兀長林東。作者無愧色，行人感遺風。坐令高岸盡，獨對秋山空。片石勿謂輕，斯言固難窮。龍盤色絲外，鵲顧偃波中。形勝駐群目，堅貞指蒼穹。我非王仲宣，去矣徒發蒙。